Jože Plečnik
Jože Plečnik, Josef Plečnik, 1872-1957, slovensk arkitekt og designer. Han var elev af Otto Wagner i Wien, blev lærer ved kunstindustriskolen i Prag 1911 og var 1920-56 professor ved arkitekturafdelingen på universitetet i Ljubljana. I Wien vakte han opmærksomhed med bl.a. kontorhuset Zacherlhaus (1903-05) og Heiligen-Geist-Kirche (1910-13). I Prag ledede han restaureringen af den gamle bydel Hradčany 1921-35. Herefter opførte han en lang række offentlige bygninger, kirker, broer, park- og pladsanlæg m.m. i Ljubljana, ligesom han udformede bl.a. interiører og møbler, altre og kirkeinventar. 
Med udstillinger af sine arbejder i Europa og USA i 1980'erne og 1990'erne blev Plečnik med sin personligt prægede klassicistiske udtryksform placeret som en pioner inden for det moderne gennembrud i 1900-t.s arkitektur.